ལན།ངས་བལྟས་ན་ལུང་ནི་ལུང་གིས་ཐག་གཅོད་དགོས་པ་ཞིག་རེད།ང་ཚོའི་གཞུང་ལུགས་གཙོ་བོ་དེ་འདྲ་རེད།ང་ཚོའི་དགོན་པ་གྲྭ་ཚང་ནས་སློབ་སྦྱོང་བྱེད་དུས་གཞུང་ལུགས་ཀྱིས་གཞུང་ལུགས་གཏན་འབེབ་བྱས་ནས་འགྲོ་བཞིན་འདུག།དཔེན་ན་ཁྱེད་ཀྱིས་གོང་ནས་བཤད་པ་ལྟར་དགེ་སློང་དག་ཀུན་མཁས་རྣམས་ཀྱིས།།བསྲེགས་བཅད་བརྡར་བའི་གསེར་བཞིན་དུ།།ལེགས་པར་བརྟག་ལ་ང་ཡི་བཀའ།།བླངས་པར་བྱ་ཡི་གུས་ཕྱིར་མིན།ཞེས་པ་དེ་ཡང་གཞུང་ལུགས་ཤིག་གི་གཏན་འབེབ་གནང་གི་ཡོད་པ་རེད།གཞུང་ལུགས་དེ་ནི་དྲང་ངེས་ཀྱི་ནང་དུ་རྟོན་བཞིའི་གཞུང་ལུགས་བཤད་ནས་གཏན་ཕབ་བྱས་ཡོད་པ་རེད།དྲང་ངེས་ཀྱི་དགོས་དོན་དེ་ཡང་ཡིག་ཆའི་མཁན་པོ་དག་གི་དགོངས་པ་གསལ་བྱེད་བྱས་ནས་དེ་ལྟར་གཞུང་ལུགས་ཁྲོད་གཞུང་ལུགས་བཙལ་བཞིན་ཡོད་པ་རེད།ཡིན་ནའང་ལུང་དེ་ལ་སུ་ཞིག་ཀྱང་དོགས་པ་སྐྱེས་ཡོད་པ་མ་རེད།དཔེར་ན་བོང་གི་ལེགས་པར་བརྟག་ལ་ང་ཡི་བཀའ་ཞེས་པ་དེ་ལ་ལེགས་པར་བརྟགས་བརྟགས་པའི་རྗེས་སུ་སངས་རྒྱས་ནི་མི་སླུ་བ་ཡིན་པ་དེ་བླངས་སོང་བ་རེད།སྤྱིར་བཤད་ན་སངས་རྒྱས་དེ་སླུ་བ་ཡིན་པའང་བླངས་ཆོག་གི་རེད།མཚན་ཉིད་རིག་པའི་རིག་ཁྲོད་ནས་གཅིག་བྱས་ན་འདི་ལེན་མི་ཐུབ་ན་ཐང་།སངས་རྒྱས་ཀྱི་བཀའ་དེ་ལེགས་པར་བརྟགས་བརྟགས་མཐར་མི་སླུ་བ་ཡིན་པ་་མ་གཏོགས་ལེན་མི་ཐུབ་པའི་རྒྱུ་མཚན་མི་འདུག་གཆོས་ལུགས་ཁྲོད་དེ་ལྟར་ཡིན་ཡོད་ཀྱང་མཚན་ཉིད་རིག་པའི་ཁྲོད་སྤྱི་སྡོམ་དེ་འདྲ་ལེན་པའི་ཁྱབ་ཀི་མ་རེད།གོང་གི་ལུང་དེ་ལ་མི་བརྒྱ་ཡིས་བརྟག་པའི་དབང་དུ་བཏང་ན།དེའི་ནང་ནས་མི་དགུ་ཅུ་གོ་དགུས་སངས་རྒྱས་མི་སླུ་བ་ཡིན་པ་བླངས་ཀྱང་མི་གཅིག་གིས་སླུ་བ་ཡིན་པ་ལེན་སྲིད་ཀི་རེད་ལ་དེ་ལྟར་བླངས་ཆོག་ཆོག་ཞིག་ཀྱང་རེད།དེ་མཚན་ཉིད་རིག་པའི་དཔྱད་སྟངས་རེད།ང་ཚོར་གནས་གསུམ་པར་ནི་འཕོས་པ་ན།།ལུང་འདྲེན་པ་ནི་མཁས་པའི་ལུགསཞེས་པ་ལྟ་བུའི་དཔལ་ལྡན་ཆོས་གྲགས་ཀྱི་ལུང་དེ་འདྲ་རྣམ་འགྲེལ་སོགས་ཀྱི་ནང་ན་མང་པོ་ཡོད་པ་རེད།གནས་གསུམ་པ་ནི་མཁས་པ་འཕོས།།ལུང་འདྲེན་པ་ནི་མཁས་པའི་ལུགས།ཞེས་ལུང་འདྲེན་དེ་བཞིན་གནས་གསུམ་པར་མཁས་སོང་ན་ལྐོག་གྱུར་གྱི་རིགས་ལུང་གིས་བསྒྲུབ་དགོས་ཟེར་མོད།མཚན་ཉིད་རིག་པའི་ཁྲོད་ན་ལུང་གིས་བསྒྲུབ་རྒྱུ་གཅིག་ཀྱང་ཡོད་པ་མ་རེད།འདི་དག་ཚང་མ་ནི་ལུང་འདྲེན་ཡིན་པས་མཚན་ཉིད་རིག་པའི་ཁྲོད་དུ་ལུང་འདྲེན་དེའི་རིགས་ཡོད་པ་མ་རེད།དེ་ལྟར་མེད་པའི་རྐྱེན་གྱིས་གོང་གི་ང་ཡི་བཀའ་ཞེས་པ་དེར་མཚན་ཉིད་རིག་པས་བརྟག་ན་སངས་རྒྱས་སླུ་བ་ཡིན་པར་ངེས་འཛིན་ཡང་བྱུང་སྲིད་ཀི་རེད།དེ་འདྲ་ཞིག་རེད།